prosím přelož na český jazyk Ο οικονομικός φορέας/διανομέας, ο οποίος έχει την ευθύνη διάθεσης των πυροσβεστήρων στην ελληνική αγορά, σε συνεργασία με τον κατασκευαστή λαμβάνει τα ενδεικνυόμενα μέτρα ώστε οι εν συνεχεία παραγόμενοι πυροσβεστήρες οι οποίοι προβλέπεται να διατεθούν στην ελληνική αγορά, να συμμορφώνονται με τα προβλεπόμενα στον τεχνικό φάκελο και με το εφαρμοζόμενο πρότυπο έγκρισης τύπου, να φέρουν την προβλεπόμενη σήμανση και το σήμα συμμόρφωσης του αρμόδιου φορέα ελέγχου ως ακολούθως:
Εάν το εργοστάσιο κατασκευής, τελικής συναρμολόγησης και τελικού ελέγχου βρίσκεται σε κράτος μέλος της Ευρωπαϊκής Ένωσης ή σε χώρα ΕΖΕΣ που έχει υπογράψει τη Συμφωνία για τον Ευρωπαϊκό Οικονομικό Χώρο ή στην Τουρκία, ο αρμόδιος φορέας ελέγχου εγκρίνει και επιτηρεί το σύστημα ελέγχου παραγωγής του κατασκευαστή, όπως προβλέπεται στα αντίστοιχα εφαρμοζόμενα πρότυπα, ελέγχει την ορθή επισήμανση και αναλόγως χορηγεί Πιστοποιητικό Συμμόρφωσης του Ελέγχου Παραγωγής στο Εργοστάσιο.
Αν το εργοστάσιο κατασκευής, τελικής συναρμολόγησης και τελικού ελέγχου βρίσκεται σε τρίτη χώρα, τότε σε κάθε παρτίδα πυροσβεστήρων εγκεκριμένου τύπου και πριν την διάθεση της στην ελληνική αγορά, πραγματοποιείται, με μέριμνα του οικονομικού φορέα/διανομέα ο οποίος έχει την ευθύνη διάθεσης των πυροσβεστήρων στην ελληνική αγορά, τυχαία δειγματοληψία ικανού αριθμού πυροσβεστήρων από τον αρμόδιο φορέα και αποστέλλονται σε διαπιστευμένο εργαστήριο για δοκιμές και ελέγχους κατά τα περιγραφόμενα στην προηγούμενη παρ. 4.2, προκειμένου να επιβεβαιωθεί η λειτουργική και κατασβεστική ικανότητα των συγκεκριμένων πυροσβεστήρων σύμφωνα με τα πρότυπα της παρ. 2 του άρθρου 3. Η παρτίδα αποτελείται από ομοειδείς πυροσβεστήρες ενιαίας παραγωγής. Εφόσον τα αποτελέσματα των ανωτέρω δοκιμών και ελέγχων είναι ικανοποιητικά, ο αρμόδιος φορέας ελέγχου εκδίδει Πιστοποιητικό Επαλήθευσης παρτίδας, το οποίο είναι υποχρεωτικό για την διάθεση των εν λόγω πυροσβεστήρων στην ελληνική αγορά και αναφέρει τα στοιχεία ταυτοποίησης της παρτίδας.